Sveitsiläiskaarti

**Sveitsiläiskaarti** ( (GSP), , , , ) on sveitsiläisistä koostuva sotilasyksikkö, jonka tehtävänä on paavin ja Vatikaanivaltion turvallisuuden takaaminen.

Sen perusti paavi Julius II vuonna 1506 pyytämällä hyvinä palkkasotilaina tunnettuja sveitsiläisiä turvaamaan Vatikaania aseilla. Vatikaanin Sveitsiläiskaarti on yksi maailman vanhimpia edelleen toimivia sotilasosastoja. Sen vuosipäivä on 6. toukokuuta.

## Sveitsiläiskaarti Vatikaanissa
Sveitsiläiskaarti on Vatikaanin ainoa sotilaallinen yksikkö, ja sen päätehtävä on huolehtia paavin turvallisuudesta. Seremoniaroolin ohella kaarti on nykyaikainen ja hyvin koulutettu turvallisuusyksikkö. Vatikaanivaltion sotilaallisesta puolustuksesta vastaa tarvittaessa Italian armeija. Paavi Johannes Paavali II:ta vastaan tehdyn murhayrityksen jälkeen osa sveitsiläiskaartilaisista toimii vartiointitehtävissään siviilipukuisina esittäen turisteja tai Pietarinkirkon henkilökuntaa. Kaarti on joutunut taisteluun vain kerran historiansa aikana, kun se vuonna 1527 puolusti paavia Kaarle V:n sotajoukkoja vastaan.

Sveitsiläiskaarti vartioi kaikkia Vatikaanivaltioon johtavia reittejä. Hilparin kanssa seisova kaartilainen on kunniavartiossa eikä saa ottaa kontaktia esimerkiksi vierailijoiden kanssa tai reagoida heihin.

Vuodesta 2018 lähtien kaartin vahvuus on ollut 135 miestä. Tätä ennen vahvuus oli ollut 110, ja korottamisen syy olivat muualla Euroopassa tapahtuneet terrori-iskut.

## Kaartilaiset
Perusvaatimukset kaartiin pääsemiseksi ovat:
* harjoittava katolilainen
* miespuolinen Sveitsin kansalainen (pitää omata suhde Sveitsiin ja tuntea maan tapoja)
* suorittanut asepalveluksen Sveitsin armeijassa
* terve ja hyväkuntoinen sekä fyysisesti että psyykkisesti
* väh. 174 cm pitkä
* hyvämaineinen
* naimaton, sitoutunut selibaattiin 25-vuotiaaksi
* 19–30-vuotias
* vähintään kolmivuotinen jatko- tai ammatillinen koulutus
* omaa ajokortin
* on valmis sitoutumaan palvelukseen väh. 26 kuukaudeksi

Kaartilainen saa automaattisesti Vatikaanin kansalaisuuden. Kaartilaiselle kyse on kunniatehtävästä, ja yksikköön onkin hakijoita paljon enemmän kuin tarvitaan. Kahden vuoden palveluksen jälkeen kaartilainen voi halutessaan päättää palveluksensa, jolloin hän menettää kansalaisoikeutensa. Kaarti käyttää italian ja saksan kieliä.

Kaartilaisten valatilaisuudessa uudet kaartilaiset sitoutuvat yksi kerrallaan heille ääneen luettuun sotilasvalaan. Tuleva kaartilainen kutsutaan lipun luo, hän ottaa siitä kiinni vasemmalla kädellään, kohottaa oikean kätensä pitäen kolmea sormea ylhäällä ja lausuu kovaan ääneen seuraavasti jollakin Sveitsin virallisista kielistä:Minä, hilparimies [nimi] vannon seuraavani uskollisesti, lojaalisti ja kunniakkaasti kaikkea sitä, mitä minulle juuri luettiin. Jumala ja suojeluspyhimyksemme minua auttakoon! Kaartilaiset saavat Vatikaanilta ylläpidon ja noin 1500 euron kuukausipalkan. Vuonna 2014 paavi Franciscus päätti, että vähintään viisi vuotta kaartissa palvelleet saavat sotilasarvostaan riippumatta mennä kihloihin, mikäli he ovat vähintään 25-vuotiaita ja sitoutuvat palvelemaan vielä vähintään kolme vuotta. Aiemmin vain upseerit saivat tehdä niin. Kaartilaisen työpäivän pituus vaihtelee 6–10 tunnin välillä.

## Univormu ja varusteet
Vatikaanin sveitsiläiskaartin kuuluisat juhla-asut on suunnitellut Jules Repond, joka toimi kaartin komentajana vuosina 1910–1921, ei taiteilija Michelangelo kuten joskus väitetään. Univormu otettiin käyttöön 22. marraskuuta 1914. Juhla-asuja käytetään vain juhlapäivinä; arkisin sotilailla on tummansininen sotilaspuku. Juhla-asun puna-sini-keltaiset raidat kuvaavat Medicin perhettä. Jokainen univormu tehdään mittatilaustyönä ja se tuhotaan kaartilaisen palveluksen päätyttyä.

Kaartilaisten koulutus kattaa niin keskiaikaiset kuin modernitkin aseet. Nykyisin käytössä oleviin varusteisiin kuuluvat muun muassa Glock-pistooli, etälamautin ja pippurisuihke.

## Galleria

Tiedosto:Swiss Guardsman in regular duty uniform.jpg|Kaartin arkinen palveluspuku
Tiedosto:St. Peter's Basilica Swiss Guard (48466693296).jpg|Sveitsiläiskaartin sotilas juhlapuvussaan.


## Katso myös
* Ranskan hovissa palvellut sveitsiläiskaarti
* Sveitsiläiset palkkasoturit 

## Lähteet

## Aiheesta muualla

* Sveitsiläiskaartin kotisivut 
* Sveitsiläiskaarti Vatikaanin verkkosivuilla
* Artikkeli Turun Sanomissa  
* BBC:n artikkeli sveitsiläiskaartin 500-vuotisjuhlasta
* Maailman rauhallisin armeija, Kuva, 18.01.1939, nro 2, s. 9, Kansalliskirjaston digitaaliset aineistot